Charlie Sheen glad for å spille «moden TV-rolle»
Han har lagt «Two and A Half Men» bak seg. Nå er det bare uker igjen før Charlie Sheen starter innspillingen av sin nye komiserie - «Anger Management». - Jeg ønsket å lage et show og spille en karakter som tar for seg mer modne temaer, i likhet med den virkelige verdenen, sier Sheen til bladet Hollywood Reporter. - Tidligere har jeg ofte følt at vi ikke har tatt ut det beste av rollefigurene, men i stedet bare vært slaver av komedien, sier Sheen, som fikk sparken fra «Two and A Half Men» i fjor vår etter en rekke skandaler på privatplanet. - Jeg vil ikke at «Two and A Half Men» skal være det siste jeg etterlater meg. Jeg vil skape noe som har en bedre slutt.Den nye TV-serien, som skal sendes på kabelkanalen FX, baserer seg løst på 2003-filmen med samme navn, hvor Jack Nicholson og Adam Sandler spilte hovedrollene. Sheen skal fylle rollen som terapeut for mennesker som skal lære seg å tøyle temperamentet sitt - noe han selv har god erfaring med - fra andre siden av bordet. - Jeg har tilbrakt ett år i sinneterapi, så jeg har allerede gjort research, sier Sheen, som gjentatte ganger har vært i klammeri med loven på grunn av voldelige og aggressive opptrinn.Det eneste som gjenstår før Sheen kan la TV-kameraene rulle, er å finne en skuespiller som kan spille ekskona hans i serien - samt en som skal fylle rollen som kvinnelig terapeut. - De må begge være et sted mellom slutten av 30-årene og midt i 40-årene. Trolig blir det noen med erfaring, og altså noen folk kjenner fra før, sier Sheen - som i virkeligheten har tre ekskoner. Sheen og seriens såkalte showrunner, den kreative lederen Bruce Helford, er også på jakt etter en ung stjerne som skal spille Sheens 13-år gamle datter. Selv om Sheens rollefigur er kompleks og komplisert, understreker Helford at Sheen på ingen måte spiller seg selv i serien. Sheen selv forsikrer i bladintervjuet at han er ferdig med alle skandaler. - Jeg er ikke gal lenger. Sheen skryter også av sin arvtager i «Two and a half Men», 33 år gamle Ashton Kutcher. - Han gjør en fantastisk jobb. Men det er blitt en helt annen serie enn det var.
Skandaleombruste Charlie Sheen (46) er snart i gang med TV-innspillingen som terapeut. Men først må han finne en passende eks-kone.